56.schôdza NR SR - 1.deň - B. popoludní
Dátum: 2015-10-21
Poslanec: Hraško, Igor (OĽANO)
Druh vystúpenia: Vystúpenie v rozprave

76. Ďakujem pekne. Vážené kolegyne, kolegovia, milí občania, táto schôdza bola zvolaná už len ako dôvetok zlyhaní ministra školstva. To nie je za to, že sa zrazu niekde stratili peniaze, nie nepodstatné, pretože skoro takmer pol milióna nie je nezanedbateľná suma. To nie je len za to, že sa čachruje s pozemkami IUVENTY, s majetkom. To je opäť vyvrcholenie viacerých pochybení ministra, kde v normálnej krajine, kde za drobné prehrešky ministri odstupujú sami, na Slovensku nie je možné. Tu, samozrejme, si nemôžu dovoliť niekoho dať preč len tak, pretože drží ochranné ruky nad kšeftami, nad tým, ako z tejto krajiny unikajú peniaze do schránkových firiem. My tvrdíme jedno, opatrenia ministra neboli dostatočné a neboli dostatočne razantné. Namiesto toho, ako som už spomínal skôr, sa robia také opatrenia naoko, tvárime sa, že robíme opatrenia, aby to vyzeralo, že sa opatrenia robia, ale koniec koncov nič moc sa nespraví. To je ten príklad, kde sa konštatuje, že toto tu bolo dobré, toto nebolo zlé, ale okolnosti, ktoré viedli k tomu celému, tie sa už potom nevyšetrujú. A takto to vládna strana, resp. ľudia, ktorí sú jej poplatní, robia. Preto sa ani žiadne vyšetrovanie nedovedie do úspešného konca, pretože sú usmerňovaní, aby sa náhodu na niečo väčšie neprišlo. A preto sa to dá stopnúť už na začiatku, aby sa to nebodaj nedostalo až niekde na súd. Preto má vládna moc v rukách políciu, má v rukách prokuratúru. Minister školstva skutočne zlyháva a buď je slabý natoľko, že si nechá diktovať od svojich podriadených, ktorí riadia rezort za neho, alebo to má nadiktované a potom musí znášať to, že tie prešľapy, na ktoré sa príde, idú na jeho hlavu. Skutočne ma zaujíma, odkiaľ sa vracajú peniaze, jedna časť sa vracia podľa medializovaných správ z banky, kde boli zadržané, našťastie. Zvyšná suma sa ale vracia odniekiaľ. Mňa by zaujímalo na základe čoho, pretože takýto skutok musí byť vyšetrený a môže len sudca vydať príkaz na takéto navrátenie peňazí, ktoré odišli niekde inde. Tak by ma zaujímalo uznesenie takéhoto súdu. Alebo na základe čoho sa tie peniaze zrazu znenazdajky vracajú? Zhodou okolností deň pred konaním mimoriadnej schôdze na odvolanie ministra. Počuli sme tu oslavnú ódu nášho veľkoústeho, ktorý hovoril, že oni sú tu, oni prišli na toto rokovanie, žiaľ, boli tu len v čase, keď bol jeho prejav, keď mu mohli tlieskať. Okamžite po tom aj s celou svojou bandou odišiel preč. Ostal tu len chudák opustený minister školstva. (Reakcie z pléna.) Ja by som poprosil, aby ste mi neskákali do reči... (Reakcie z pléna). Pani predsedajúca... (Prerušenie vystúpenia predsedajúcou.) Laššáková, Jana, podpredsedníčka NR SR 77. Pán poslanec, poprosím vás. Hraško, Igor, poslanec NR SR 78. Ja sa vyjadrujem slušne, ja som zatiaľ nepoužil žiadne... (Reakcia ministra financií.) Laššáková, Jana, podpredsedníčka NR SR 79. Pán poslanec, pokračujte a poprosím vás, aby ste sa vyhli vo svojom vystúpení rôznym takým dehonestujúcim výrazom. Nech sa páči, pokračujte ďalej. Hraško, Igor, poslanec NR SR 80. Žiaľ, povedať pravdu v tomto parlamente už je dehonestujúce a práve sme toho boli priamym svedkom. Práve som bol označený ministrom financií za klamára. To, že klame jeho premiér, to mu vôbec nevadí. Klamár, ktorý klame na každom kroku, len čo otvorí ústa! Ale to je v poriadku, pretože to je jeho. Oni nechcú počuť pravdu a, samozrejme, označujú to za zlo, keď ich niekto nazve zlodejmi. Označujú to za zlo, keď niekto poukazuje na ich prešľapy, na ich rozkrádačky. Veď to sa deje za ich vlády! To sa deje teraz ! A vidíte a kričia, keď sa im stúpi na otlak. Aspoň vidno, že stúpame správnym smerom! V úvodnej reči boli uvedené tri posledné veci, vďaka ktorým sa koná dnešná schôdza. Prvou je prešľap na Metodicko-pedagogickom centre a zlyhanie ministra v tom, že nekonal, ako som už hovoril, razantne a rýchlo. Konal až potom, keď sa celá kauza prevalila a dostala sa do médií a ozval sa človek, ktorý bol v podstate postihnutý ako malá rybka, ktorému to dali celé zjesť. Ďalší prvok je predaj pozemkov a predaj majetku pod IUVENTOU, ktorá vždy patrila školskej mládeži. Kšeftuje sa tu s nehnuteľnosťami tak, aby to bolo pre niekoho ziskové. Údajne môže dochádzať k stratám až okolo miliardy korún, po starom. O koľko by sa dali zvýšiť platy učiteľom? A to sú peniaze, o ktoré štát príde, ktoré mohli byť venované tým učiteľom na zvýšenie platov. Takto, žiaľ, nebudú, pretože niekto bude mať kšeft! Tie peniaze pôjdu niekomu do vrecka, pretože na tom si urobí biznis. Dostane sa k veľmi lukratívnym pozemkom. A niekto tu hovorí, všetko predsa ide transparentne. Áno, vidíme tú transparentnosť vlády na každom kroku: tendenčne nastavené verejné obstarávania, dané presné podmienky, aby vyhovovali jedinému, alebo možno trom, ktorí sa dohodnú koniec koncov, a vyhrá presne ten, ktorý vyhrať má. Takýchto káuz je nachystaných viac a budeme o nich hovoriť možno aj na ďalšej schôdzi. Takto sa hospodári aj na ministerstve školstva a je to, žiaľ, smutné. Skutočne, mali sme tu kauzy aj na ministerstve zdravotníctva, mali sme tu kauzy na ministerstve dopravy a stále sa bojuje o to, aby 4,5 mld. odišli z nášho rozpočtu, z nás všetkých peňazí, na stavbu nezmyselne predraženej diaľnice D4 a zmysluplnejšej rýchlostnej cesty R7. A toto sú zlyhania ministra. Kde sú tie veľké reči, že do troch minút odvolá, keď nastane nejaké čo i len pochybenie, že sa strácajú niekde peniaze, že je tu korupcia, že je tu klientelizmus - kde sú tie sľuby? Kto je tu klamár?! (Rečník sa na chvíľu odmlčal.) Všetkým nám je jasné, že kto to je, ale, samozrejme, nikto to nechce počuť, a preto nazve opozičné hlasy zlom. Ja tvrdím, že zlo v tejto krajine je tu pri moci a my musíme bojovať proti tomuto zlu, pretože keby sa neprišlo možno aj na takéto menšie veci, tak by ďaleko väčšie peniaze odchádzali preč. Ľudia si musia uťahovať opasky, ľudia sa boja, z čoho budú existovať zajtra, o mesiac, či budú ešte v práci, či budú v zamestnaní, či ich náhodou niekto svojvoľne nevyhodí, lebo im prišiel na kšefty. To je bieda tejto vlády, to je bieda tejto moci, to je to zlo! A prečo sa nič nevyšetrí? Pretože všade sú ľudia, ktorí sa v správnej chvíli dokážu zastaviť a skonštatovať, že nič sa nestalo, nieže sa nevyšetrujú ani okolnosti okolo toho. Žiaľ, sme svedkami toho, že SMER brúsi už nielen po takých vážnejších ministerstvách, kde sa naozaj točia veľké peniaze, ale už točí aj okolo vzdelávania. Peniaze, ktoré sú určené deťom, študentom na vzdelanie a učiteľom, ktorí ich majú vzdelávať, tak sú premrhané a odčerpávané preč. Ktovie koľko ešte takýchto káuz je, na ktoré sa neprišlo. Toto sú reálne zlyhania ministra školstva, nehovoriac o klientelizme, kedy sa skutočne do úradov dostávajú ľudia, ktorí by tam možno radšej nemali byť. Ale ako sme svedkami v prípade prepadnutia banky, je to nejakých pár rokov natvrdo, za rozkradnutie miliónov niekto získa trafiku, a keď nie na Slovensku, tak rovno v Bruseli. Žiaľ, takto to funguje, rodina predsa svojich nepotopí, len si ich uprace. A SMER je jedna veľká rodina. Takto to funguje. A bolo to už viackrát povedané a konkrétne príklady, ktorí ľudia zlyhali niekde a boli presunutí niekde úplne inde, trošku viacej stranou, trošku viacej z očí, ale opäť s veľkým dosahom na možnosti rozkrádania. Zalepiť oči verejnosti, zalepiť oči občanom, že veď sme vyvodili zodpovednosť, veď sme ho odtiaľ vyhodili! Ale už nikde sa nespomína, že dostal teplé miestečko, možno ešte výhodnejšie, niekde inde. Toto sú tie opatrenia, toto je to vyvodenie zodpovednosti z pohľadu vládnej strany! Ja vám poviem len jedno. Aj páni poslanci vládnej strany, aj páni ministri, aj premiér, spravodlivosť vás dobehne. Možno nie teraz, možno nie ani o rok, možno ani nie o štyri, či o päť, ale ak to bude o desať, ja budem rád. Viete, v Rumunsku už zatvárajú skorumpovaných politikov, aj v Českej republike už na nich došlo. A raz príde čas, že to bude aj u nás a nebudú sa len vyvodzovať dôsledky, že niekoho upraceme na iné teplejšie miestečko, ale skutočne budú padať hlavy. Ale to je o zodpovednosti a teraz vidíme, kto ako s tou zodpovednosťou narába. Nič, len prázdne, plané reči. Preto aj táto schôdza je opodstatnená, preto sú tu dôvody, ktoré boli reálne ukázané, reálne vysvetlené, žiadne emócie. To, že sa do toho vložia ďalšie emócie, to už len možno nejaké navyše, pretože sme skutočne rozčúlení z toho, ako sa to deje. A kto by nebol? Normálny človek z toho musí byť rozčúlený, pretože sa tu kradne z nášho spoločného. Všetky tie peniaze mohli byť investované účelnejším a zmysluplnejším spôsobom a možno aj na zvýšenie platov tým učiteľom. Žiaľ, nie sú. Preto zlyhania ministra Draxlera považujeme za opodstatnené a takisto aj jeho vyslovenie jeho nedôvery takisto aj za celý klub Obyčajných ľudí a nezávislých osobností.